CELEX ID: 32010R0893
Publication Date: 2010-10-08

Document:
KOMISIJOS REGLAMENTAS (ES) Nr. 893/2010
2010 m. spalio 8 d.
kuriuo iš dalies keičiamos Europos Parlamento ir Tarybos reglamento (EB) Nr. 396/2005 II ir III priedų nuostatos dėl didžiausios leidžiamos acekvinocilo, bentazono, karbendazimo, ciflutrino, fenamidono, fenazakino, flonikamido, flutriafolo, imidakloprido, joksinilo, metkonazolo, protiokonazolo, tebufenozido ir tiofanatmetilo koncentracijos tam tikruose produktuose arba ant jų
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą,
kadangi:
(1)
Didžiausia leidžiamoji benzatono, karbedazimo, ciflutrino, fenamidono, joksilino ir tiofanatmetilo likučių koncentracija (toliau - DLK) nustatyta Reglamento (EB) Nr. 396/2005 II priede ir III priedo B dalyje. Acekvinocilo, fenazakino, flonikamido, flutriafolo, imidakloprido, metkonazolo, protiokonazolo ir tebufenorido DLK nustatyta Reglamento (EB) Nr. 396/2005 III priedo A dalyje.
(2)
Vadovaujantis procedūra, nustatyta 1991 m. liepos 15 d. Tarybos direktyvoje 91/414/EEB dėl augalų apsaugos produktų pateikimo į rinką (2), pagal Reglamento (EB) Nr. 396/2005 6 straipsnio 1 dalį buvo pateikta paraiška pakeisti nustatytą augalų apsaugos produkto, kurio sudėtyje yra veikliosios medžiagos benzatono, DLK, kad šį produktą būtų galima naudoti cukriniams kukurūzams apsaugoti.
(3)
Pateikta paraiška leisti naudoti acekvinocilą apelsinams, mandarinams, persikams, vynuogėms, pomidorams ir baklažanams apsaugoti. Pateikta paraiška leisti naudoti karbendazimą citrinoms, žaliosioms citrinoms ir mandarinams apsaugoti. Pateikta paraiška leisti naudoti ciflutriną cukinijoms, dygliuotiesiems agurkams, pupelėms su ankštimis, žirniams su ankštimis ir bulvėms apsaugoti. Pateikta paraiška leisti naudoti fenamidoną braškėms ir moliūgams apsaugoti. Pateikta paraiška leisti naudoti fenazakiną arbatai apsaugoti. Pateikta paraiška leisti naudoti flonikamidą citrusiniams vaisiams, vyšnioms, pipirams, baklažanams ir žirniams be ankščių apsaugoti. Pateikta paraiška leisti naudoti flutriafolą obuoliams, bananams ir vyninėms vynuogėms apsaugoti. Pateikta paraiška leisti naudoti imidalklopridą ryžiams apsaugoti. Pateikta paraiška leisti naudoti joksiliną laiškiniams česnakams apsaugoti. Pateikta paraiška leisti naudoti metkonazolą vyšnioms, persikams, abrikosams, medvilnės sėkloms, kviečiams ir cukriniams runkeliams apsaugoti. Protiokonazolą prašoma leisti naudoti brokoliams ir žiediniams kopūstams apsaugoti. Pateikta paraiška leisti naudoti tebufenozidą ryžiams apsaugoti. Tiofanatmetilą prašoma leisti naudoti greipfrutams, apelsinams, citrinoms, žaliosioms citrinoms ir mandarinams apsaugoti.
(4)
Atitinkamos valstybės narės įvertino pateiktas paraiškas, kaip nurodyta Reglamento (EB) Nr. 396/2005 8 straipsnyje, ir pateikė vertinimo ataskaitas Komisijai.
(5)
Europos maisto saugos tarnyba (toliau - Tarnyba) įvertino paraiškas ir vertinimo ataskaitas, visų pirma atsižvelgdama į galimą grėsmę vartotojams ir, jei reikia, gyvūnams, ir pateikė pagrįstas nuomones dėl siūlomų medžiagų DLK (3). Šias nuomones Tarnyba pateikė Komisijai, valstybėms narėms ir visuomenei.
(6)
Tarnyba pagrįstose nuomonėse padarė išvadą, kad įgyvendinti visi teiktinai informacijai keliami reikalavimai ir pareiškėjų prašomi DLK pakeitimai yra priimtini vartotojų saugos atžvilgiu, remiantis poveikio vartotojams vertinimu, atliktu atsižvelgiant į 27 konkrečias Europos vartotojų grupes. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis poveikis vartojant labai daug atitinkamų maisto produktų nekeltų pavojaus viršyti leistinos paros dozės (LPD) arba ūmaus poveikio etaloninės dozės (ŪPED).
(7)
Remiantis pagrįstomis Tarnybos nuomonėmis ir atsižvelgiant į su svarstomu klausimu susijusius veiksnius, atitinkami DLK pakeitimai atitinka Reglamento (EB) Nr. 396/2005 14 straipsnio 2 dalyje nustatytus reikalavimus.
(8)
Todėl Reglamentą (EB) Nr. 396/2005 reikėtų atitinkamai iš dalies pakeisti.
(9)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir nei Europos Parlamentas, nei Taryba joms neprieštarauja,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 396/2005 II ir III priedai iš dalies keičiami pagal šio reglamento priedą.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2010 m. spalio 8 d.

EuroVoc Classification:
Level 1: 100158
100149
100157
100156
Level 2: 100261
100254
100215
100249
100250
Level 3: 2723
1277
2479
3641
2014
2737
1268
All Descriptors: 1277
1590
2357
2723
2737
3646
3885
6569